Шүкүров Жапар Шүкүрович

Шүкүров Жапар Шүкүрович (26.11.1906, азыркы Чүй обл., Ысык-Ата району, Сынташ айылы - 20. 10. 1963, Фрунзе) - тилчи, котормочу, коомдук ишмер, филология илимд. кандидаты (1947).

Орто Азия мамлекеттик университетин бүтүрүп (1930), ошол эле университетте ассистент, Орто Азия мамлекеттик пландоо к-тинде илимий кызматкер (1931-34), Кыргызмамбаста башкы редактор, директору (1934-37), Кыргыз тили жана жазуу илимий-изилдөө институтунда илимий кызматкер (1938-40), Кыргыз ССР эл агартуу комиесары (1940-43), СССР ИАнын Кыргыз филиалынын президиумунун төрагасынын биринчи орун басары (1943-50), Кыргыз ССР ИАнын Тил жана адабият институтунун терминология секторунун башчысы (1950-63) болуп эмгектенген. «Орусча-кыргызча сөздүктөрдүн» (1944, 1955, 1957) авторлорунун бири. «Манас» эпосун редакдиялоого, орус алфавитине өтүү иштерине зор салым кошкон. Эмгектери кыргыз тилинин терминологиясына, фразеологиясына жана тарыхына арналган. 1948-49-ж. Молдо Кылычтын чыгармаларынын тилин изилдөөсүнө байланыштуу «улутчул» деп айыпталып, куугунтукка алынган. «Ардак Белгиси», Эмгек Кызыл Туу, Кызыл Жылдыз ордендери менен сыйланган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Инсандар